b'\n_START_ARTICLE_\nSlovo od mladosti (opera)\n_START_PARAGRAPH_\nSlovo od mladosti (prvotni naslov Pre\xc5\xa1eren) je opera v treh dejanjih skladatelja Danila \xc5\xa0vara. Libreto je po Pre\xc5\xa1ernovih verzih napisala Ljuba Prenner. Krstna predstava je bila na odru ljubljanske Opere 21. marca 1954 in je bila sprejeta z veliko naklonjenostjo ob\xc4\x8dinstva in kritikov. Dirigent predstave je bil skladatelj sam, re\xc5\xbeiser pa Ciril Debevec._NEWLINE_Najbolj znana odlomka iz opere sta duet Julije in Pre\xc5\xa1erna ter magistrale iz drugega dejanja.\n_START_SECTION_\nVsebina\n_START_PARAGRAPH_\nDejanje se godi v Ljubljani med leti 1833\xe2\x80\x941838.\n_START_SECTION_\nPrvo dejanje\n_START_PARAGRAPH_\nNa velikono\xc4\x8dno soboto leta 1833 pridejo Pre\xc5\xa1eren, \xc4\x8cop, Smole in Kastelic pred trnovsko cerkev, da bi po ma\xc5\xa1i po\xc4\x8dakali dekleta, ter jim vo\xc5\xa1\xc4\x8dili praznike. Pre\xc5\xa1eren ima za njih novo pesmico, Smole in Kastelic pa gresta tudi po svoje vezilo. Pre\xc5\xa1eren in \xc4\x8cop ostaneta sama in Pre\xc5\xa1eren izpove \xc4\x8copu s pesmijo\xc2\xa0\xc2\xbbOkusil zgodaj sem tvoj sad, spoznanje\xc2\xab\xc2\xa0svoje grenke misli o \xc5\xbeivljenju. Medtem zazvone zvonovi in \xc4\x8cop mu prepodi temne misli ter stopi za Smoletom in Kastelicem. Pre\xc5\xa1eren pa gre v cerkev, da si ogleda dekleta. Bogata vdova Julijana Prim\xc4\x8deva in njena h\xc4\x8derka Julija se na poti v cerkev pogovarjata o \xc5\xbeeninu, bogatem Jo\xc5\xbeefu pl. Scheuchenstuelu, s katerim jo \xc4\x8daka sre\xc4\x8dno \xc5\xbeivljenje. Julija pa se pomi\xc5\xa1lja z njim poro\xc4\x8diti, ker ga ne ljubi. Mati pa jo prepri\xc4\x8duje, da je dovolj, \xc4\x8de ga ima rada, ljubezen pa da pride v skupnem \xc5\xbeivljenju. Ko stopita v cerkev, zagleda Pre\xc5\xa1eren Julijo in spozna, da je to njegova usodna ljubezen._NEWLINE_Dekleta in fantje se vsujejo iz cerkve, Smole in Kastelic pa prineseta iz Trnovega ko\xc5\xa1aro pomaran\xc4\x8d za dekleta, ki odidejo s fanti zanje igrat za cerkev. Julija pride z dekleti iz cerkve in ko se te poslovijo ter ostane sama, da bi po\xc4\x8dakala na mater, jo Pre\xc5\xa1eren ogovori. Pove ji, da mu je\xc2\xa0\xc2\xbbv srce pala iskra ognjena\xc2\xab\xc2\xa0iz njenih o\xc4\x8di, Julija pa ga v zadregi posvari, naj \xc4\x8duje nad pogledi, kdor ljubi svobodo srca. Mati ju prekine, pokli\xc4\x8de Julijo in gre v dru\xc5\xbebi Scheuchestuela domov. Pre\xc5\xa1eren presunjen gleda za Julijo.\n_START_SECTION_\nDrugo dejanje\n_START_PARAGRAPH_\n\xc5\xbdegnanje pri sv. Jakobu leto pozneje._NEWLINE_Postavljeno je plesi\xc5\xa1\xc4\x8de in oder. Mladina se zabava, Smole je med njimi in jim \xc5\xa1aljivo predstavlja literate,\xc2\xa0\xc2\xbbdihurja\xc2\xab\xc2\xa0\xc4\x8copa in muholovca Kastelica, ki so pri\xc5\xa1li z Bleiweisom in Pau\xc5\xa1kom gledat uprizoritev Pre\xc5\xa1ernovega\xc2\xa0\xc2\xbbPovodnega mo\xc5\xbea\xc2\xab. Tudi Prim\xc4\x8deva, Julija in Scheuchenstuel pridejo in Scheuchenstuel opazi, da se je Julijin pogled ujel s Pre\xc5\xa1ernovim, prosi jo, naj ga ne gleda, saj \xc5\xbee vsa Ljubljana pripoveduje o tem, da povsod postopa za njo. Julija mu to s Pre\xc5\xa1ernovimi verzi \xc5\xa1aljivo zanika ter prekine razgovore, \xc4\x8de\xc5\xa1 da jo i\xc5\xa1\xc4\x8de mama. Scheuchenstuel se zaplete s Prim\xc4\x8devo v pogovor, Julija pa pride spet k mizi, kjer jo Pre\xc5\xa1ernov pogled znova priklene, kar opazita tudi Prim\xc4\x8deva in Scheuchenstuel. V tem naznani Smole pri\xc4\x8detek predstave. Kastelic uvede balado\xc2\xa0\xc2\xbbOd nekdaj lepe so Ljubljanke slovele\xc2\xab, balado o lepi Ur\xc5\xa1ki, ki je vodila vse mo\xc5\xa1ke za nos in si je kon\xc4\x8dno izbrala povodnega mo\xc5\xbea, ki jo je potegnil s seboj v Ljubljanico. V doma\xc4\x8dem jeziku zapeta pesem navdu\xc5\xa1i poslu\xc5\xa1alce, kar je Prim\xc4\x8devi mu\xc4\x8dno, tako da naglo odide z Julijo in Scheuchenstuelom. Ko pa vpra\xc5\xa1a Smole Pau\xc5\xa1ka, klerikalnega kritika in cenzorja, za mnenje o Pre\xc5\xa1ernovi pesmi, mu ta odgovori, da je\xc2\xa0\xc2\xbbbalade pet mlatva prazne slame\xc2\xab, v \xc4\x8demer ga \xc5\xa1e Bleiweis podpre, \xc4\x8de\xc5\xa1 da to \xc5\xbeali\xc2\xa0\xc2\xbbmuzo srame\xc5\xbeljivo\xc2\xab. Smole, \xc4\x8cop in ljudstvo ju ogor\xc4\x8deno prisilijo, da odideta, Pre\xc5\xa1eren pa na njihovo tola\xc5\xbebo odgovori, da je\xc2\xa0\xc2\xbbslep, kdor se s petjem ukvarja\xc2\xab, a da se bodo tudi glede slovenske pesmi\xc2\xa0\xc2\xbbvremena Kranjcem zjasnila, jim mil\xc5\xa1i zvezde zasijale in pesmi bolj slove\xc4\x8de se glasile\xc2\xab, kar ljudstvo navdu\xc5\xa1eno ponovi za njim.'